Anɛ o maa suɔ nɛ o kane munyu nɛ ɔ ngɛ %% mi lo?
Baiblo ɔ Ngɛ Intanɛti ɔ Nɔ | NGMAMI KLƆUKLƆU Ɔ—JE EHE BAIBLO
Anɛ o maa suɔ nɛ o kane munyu nɛ ɔ ngɛ %% mi lo?
21 Nɛ i na hiɔwe ehe ko kɛ zugba ehe ko; ejakaa blema hiɔwe ɔ kɛ blema zugba a be kɛ ho, nɛ wo ɔ be hu.
2 Jehanɛ se hu ɔ, i na ma ngua klɔuklɔu ɔ, Yerusalɛm ehe ɔ nɛ́ e ngɛ si kplee kɛ je hiɔwe kɛ je Mawu ngɔ kɛ ma, nɛ a dla lɛ kaa ayɛflo ko nɛ a dla e he kɛ ha lɛ kɛ ha e huno.
3 Kɛkɛ nɛ i nu gbi nɛ nya wa ko kɛ je Matsɛ sɛ ɔ mi ke: “Hyɛ! Mawu bo tsu ɔ kɛ adesahi ngɛ, nɛ e kɛ mɛ maa hi si, nɛ a maa pee e we bi. Nɛ Mawu nitsɛ kɛ mɛ maa hi si.
4 Nɛ e ma tsu vo nyu fɛɛ vo nyu ngɛ a hɛ mi, nɛ gbenɔ be si hie hu, jã kɛ̃ nɛ kɔmɔ yemi aloo ya fomi aloo nɔ́ yeyee ko hu be si hie hu. Blema ní ɔmɛ be kɛ ho.”
5 Nɛ Nɔ nɛ e hii si ngɛ matsɛ sɛ ɔ nɔ ɔ de ke: “Hyɛ! i ngɛ níhi tsuo pee ehe.” E de hu ke: “Ngmaa, ejakaa munyu nɛ ɔmɛ ngɛ mi niinɛ nɛ a ji anɔkuale.”
6 Nɛ e de mi ke: “A ba mi! imi ji Alfa a kɛ Omega a, sisije ɔ kɛ nyagbe ɔ nɛ. Nɔ fɛɛ nɔ ko nɛ kuma ngɛ lɛ yee ɔ, ma ha lɛ nyu kɛ je wami nyu hɛ ngmɛ ɔ mi yaka.
7 Nɔ fɛɛ nɔ ko nɛ e ngɛ kunimi yee ɔ nine maa su ní nɛ ɔmɛ a nɔ, nɛ ma pee e Mawu, nɛ e maa pee ye bi.
8 Se sawaletsɛmɛ, kɛ ni nɛmɛ nɛ a be hemi kɛ yemi, kɛ afatsɛmɛ, kɛ nɔmlɔ gbeli, kɛ ajuama bɔli, kɛ ni nɛmɛ nɛ a kɛ mumi yayamihi tsuɔ ní, kɛ wɔ jali, kɛ lakpatsɛmɛ ɔmɛ tsuo lɛɛ, a blɔ fa mi nɔ́ maa hi la kɛ sɔlfa nɛ ngɛ tsoe ɔ mi. Enɛ ɔ daa si kɛ ha gbenɔ enyɔne ɔ.”
9 Hiɔwe bɔfo kpaago ɔmɛ nɛ a hɛɛ kplu kpaago ɔmɛ nɛ nyagbe haomi kpaago ɔmɛ hyi mɛ tɔtɔɔtɔ ɔ, a kpɛti nɔ kake ba nɛ e ba de mi ke: “Ba, nɛ ma tsɔɔ mo ayɛflo ɔ, Jijɔ Bi ɔ yo ɔ.”
10 Lɔ ɔ he ɔ, e ngɔ mi kɛ ho yoku ngua gagaaga ko nɔ ya ngɛ mumi ɔ he wami ɔ mi, nɛ e tsɔɔ mi ma ngua klɔuklɔu Yerusalɛm ɔ nɛ e ngɛ si kplee kɛ je hiɔwe kɛ je Mawu ngɔ kɛ ma,
11 nɛ e hɛɛ Mawu hɛ mi nyami ɔ. E kpɛmi ɔ ngɛ kaa tɛ nɛ he jua wa pe kulaa, kaa yaspi tɛ nɛ ngɛ kpɛe kaa ahuhuɛ nɛ mi tsɔ.
12 E ngɛ gbogbo ngua nɛ ya hiɔwe gojoo, nɛ e ngɛ agbo 12 kɛ hiɔwe bɔfohi 12 ngɛ agbo ɔmɛ a nya, nɛ a ngma Israel bi ɔmɛ a wɛtso 12 ɔmɛ a biɛ ngɛ agbo ɔmɛ a he.
13 Agbo etɛ ngɛ puje he, nɛ agbo etɛ ngɛ yiti je, nɛ agbo etɛ ngɛ woyi je, nɛ agbo etɛ ngɛ pusinɔ he.
14 Ma ngua a he gbogbo ɔmɛ ngɛ sisi tomi tɛ 12, nɛ a ngma Jijɔ Bi ɔ bɔfo 12 ɔmɛ a biɛ 12 ɔmɛ ngɛ a nɔ.
15 Jehanɛ ɔ, nɔ nɛ e kɛ mi ngɛ munyu ɔ tue ɔ hɛɛ sika tsu go ko ngɛ e dɛ mi kaa nɔ́ susumi nɔ́ konɛ e kɛ susu ma ngua a kɛ e we agbo ɔmɛ kɛ e gbogbo ɔ.
16 Nɛ ma ngua a hɛɛ kɔ̃ nya eywiɛ nɛ a sɔ fiee, nɛ e kami ɔ ngɛ kaa e blimi ɔ nɔuu. Nɛ e kɛ go ɔ susu ma ngua a, stadio 12,000; e kami ɔ kɛ e blimi ɔ kɛ e hiɔwe yami ɔ tsuo sɔ.
17 Jehanɛ se hu ɔ, e susu ma a gbogbo ɔ, kɔni fã 144 ngɛ adesa nɔ́ susumi nya, nɛ ngɛ jamɛ a be ɔ mi nɔuu hu ɔ, ngɛ hiɔwe bɔfo nɔ́ susumi nya.
18 Jehanɛ ɔ, a kɛ yaspi lɛ fia gbogbo ɔ nɛ, nɛ ma ngua a ji sika tsu ngmingmiingmi kaa ahuhuɛ nɛ mi tsɔ.
19 A ngɔ tɛ nɛ he jua wa slɔɔtohi kɛ dla ma ngua a gbogbo ɔ sisi tomi ɔmɛ: kekleekle sisi tomi ɔ, yaspi, enyɔne ɔ, safiro, etɛne ɔ, kalkedo, eywiɛne ɔ, emerald,
20 enuɔne ɔ, sadoniki, ekpane ɔ, sadio, kpaagone ɔ, krisolito, kpaanyɔne ɔ, berilo, nɛɛne ɔ, topaz, nyɔngmane ɔ, krisopraso, nyɔngma kɛ kakene ɔ, hiakinto, nyɔngma kɛ enyɔne ɔ, ametisto.
21 Jehanɛ hu ɔ, a ngɔ adiagba 12 kɛ pee agbo 12 ɔmɛ; a kɛ adiagba kake lɛ pee agbo fɛɛ agbo. Nɛ ma ngua a mi gbɛjegbɛ ngua a ji sika tsu ngmingmiingmi, kaa ahuhuɛ nɛ mi tsɔ heii.
22 I nɛ sɔlemi we ko ngɛ ma a mi, ejakaa Yehowa Mawu Ope ɔ, kɛ Jijɔ Bi ɔ ji e sɔlemi we.
23 Nɛ ma ngua a hia we pu ɔ aloo nyɔhiɔ ɔ nɛ e kpɛ ngɛ e nɔ, ejakaa Mawu hɛ mi nyami ɔ ha nɛ ma a mi tsɔ heii, nɛ Jijɔ Bi ɔ ji e kane.
24 Nɛ je ma amɛ maa nyɛɛ ngɛ e la a nya, nɛ zugba a nɔ matsɛmɛ ɔmɛ maa ngɔ a hɛ mi nyami ɔ kɛ ba ma a mi.
25 A be ma a agbo ɔmɛ ngae kɔkɔɔkɔ ngɛ ligbi ɔ mi, ejakaa nyɔ be lejɛ ɔ hie.
26 Nɛ a maa ngɔ je ma amɛ a hɛ mi nyami kɛ bumi ɔ kɛ ba ma a mi.
27 Se nɔ́ fɛɛ nɔ́ ko nɛ a ble lɛ, kɛ nɔ fɛɛ nɔ ko nɛ e peeɔ tsui nya kpɔtɔmi níhi kɛ nihi nɛ a sisiɔ nɔ ɔ be mi sɛe ngɛ blɔ ko blɔ ko nɔ; ni nɛmɛ nɛ a ngma a biɛ ngɛ Jijɔ Bi ɔ wami womi kpo ɔ mi ɔ pɛ lɛ a maa sɛ mi.